บสส.คืนเงินกองทุนฟื้นฟูฯ7.5พันล้าน
บสส. โชว์ผลงาน เร่งเก็บเงินค้างรับจากกรมบังคับคดี–ขายเอ็นพีเอ 2,200 ล้านบาท
6 ก.ย. 2555

บสส. โชว์ผลงาน เร่งเก็บเงินค้างรับจากกรมบังคับคดี–ขายเอ็นพีเอ 2,200 ล้านบาท 
นางน้ำผึ้ง วงศ์สมิทธิ์ กรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยว่า ภายในสิ้นปีมั่นใจว่าจะสามารถคืนเงินสดให้แก่กองทุนเพื่อการฟื้นฟูและพัฒนาระบบสถาบันการเงิน ได้ไม่ต่ำกว่าเป้าหมายที่ 7,500 ล้านบาท 
ทั้งนี้ ในช่วงตั้งแต่เดือน ม.ค.-ส.ค.ที่ผ่านมา บสส. ได้นำส่งเงินคืนให้กองทุนฟื้นฟูฯ ไปแล้ว 5,400 ล้านบาท คิดเป็น 72% ของเป้าหมายแล้ว 
“ในช่วงที่เหลือของปีนี้เชื่อมั่นว่าจะหารายได้จำนวน 2,100 ล้านบาท จากเงินรับชำระจากการปรับโครงสร้างหนี้ การขายสินทรัพย์รอการขาย (เอ็นพีเอ) และการติดตามเงินค้างรับจากการขายทอดตลาดทรัพย์หลักประกันที่กรมบังคับคดี” นางน้ำผึ้ง กล่าว
สำหรับผลการดำเนินงานในช่วง 7 เดือนที่ผ่าน สามารถติดตามเงินค้างรับจากกรมบังคับคดีได้แล้วกว่า 1,100 ล้านบาท และคาดว่าภายในสิ้นปีน่าจะทำได้ไม่ต่ำกว่า 1,500 ล้านบาท รวมทั้งสามารถขายเอ็นพีเอได้ 963 แปลง เป็นเงิน 1,105 ล้านบาท เปรียบเทียบในช่วงเดียวกันของปีก่อนที่ขายได้ 400 แปลงของเป้าหมาย และมั่นใจว่าปีนี้จะขายเอ็นพีเอได้เกินเป้าหมายที่ตั้งไว้ที่ 1,200 ล้านบาท 
นางน้ำผึ้ง กล่าวว่า ในปีนี้งานด้านการปรับโครงสร้างหนี้มีความท้าทายมากขึ้น เพราะหนี้ที่เหลืออยู่เป็นหนี้ที่เจรจาปรับโครงสร้างหนี้ได้ค่อนข้างยาก และไม่ค่อยจะได้ผลแล้ว จึงต้องใช้การดำเนินการทางกฎหมายเป็นเครื่องมือเร่งรัด